Plant van die week – Wildepeer | Florcom Gardens
Plant van die week – Wildepeer
Dombeya rotundifolia (Sterculiaceae).
Wildepeer of Drolpeer.
Klein tot medium bladwisselende boom. Groei vinnig. Die trosse wit blomme is vroeg in die lente baie opvallend. Blare ontwikkel eers na blomvorming. Bas is grof en donkerbruin. Die blomme is in die Bosveld gedurende die lente baie opsigtelik wanneer die res van die plante in die veld nog vaal vertoon.
Geskik vir die kleiner tuin. Plaas as 'n eksemplaarboom of tussen ander bome en struike. Aangesien die Wildepeer nie 'n digte skaduwee het nie, sal plante wat hou van gefilterde lig goed onder die Wildepeer aard. Baie treffend wanneer langs die Koraalboom met sy trosse rooi blomme geplant word.
Roomwit blomme in trosse oortrek die boom vroeg in die lente. Hierdie blomme maak van die Wildepeer gedurende Augustus/September 'n opvallende boom in 'n andersins oorwegend vaal landskap.